فیسبوک، تویټر او یوټیوب د اورپکو تبلیغات شنډوي
ولسمشر باراک اوباما وايي داعش د ټولنیزو رسنیو له لارې د خلکو په ذهنونو کې د کرکې زهر شیندي.
د جمعې په ورځ فیسبوک د تفشین ملک پاڼه ړنګه کړه. ميرمن ملک تورنه ده چې څو ورځې مخکې يې له خپل ميړه سره یو ځای د امریکا د فلورېډا ایالت د سن برناردینو ښار کې ۱۴ تنه په ډزو ووژل او یو شمېر نور یې ژوبل کړل. د امریکا د فدرال تحقیقاتي اداره(اف بي آې) اوس دغه پېښه د " ترهګري" په توګه ارزوي. یوه ورځ مخکې د فرانسې لومړي وزیر او د اروپايي کمیسیون چارواکو د فیسبوک، ګوګل، ټویټر او نورو شرکتونو له مشرنو سره خبرې وکړې چې "پر انټرنټ د ترهګرو پاروونکو او له نفرت څخه ډکو خبرو" د مخنیوي لپاره هڅې ګړندۍ کړي. دغه شرکتونه د خپلو مشتریانو او کاروونکو لپاره جلا تګلاره لري چې د تګلارو خلاف ټوله محتوا، نومونه او پاڼې ړنګوي، خو که حکومت د کومې پاڼې یا محتوا ړنګول غواړي باید د محکمې حکم له ځان سره ولري. خو، د دغو انټرنټي شبکو چارواکي اندېښنه لري که په دغه برخه کې د لویدیځ له قانون پلي کوونکي ځواک سره سره مرسته وکړي د نړۍ نور بېلا بېل هېوادونه به هم ورته غوښتنې وکړې. ټولنیزې شبکې حکومتي نه دي او خپلواکې بلل کیږي. په امریکا او یو شمېر نورو هېوادونو کې چارواکي تل نیوکه کوي چې اسلامپالې ډلې د انټرنټ له لارې خلک او په تېره ځوانان خپلو لیکوته جذبوي او یا لږ تر لږه يې هڅوي چې د خپلو حکومتونو پر ضد فعالیتونه وکړي. ولسمشر باراک اوباما د یکشنبې په شپه ولس ته خبرو په مهال وویل چې د اسلامي دولت ډله یا داعش له تکنالوجۍ نه په ناوړه ګټې اخیستلو د خلکو په ذهنونو کې د کرکې زهر شیندي. د امریکا د فلورېډا ایالت د ورستۍ برید کوونکې تشفین په اړه هم ویل کیږي چې د فیسبوک له لارې يې له داعش سره بیعت کړی و. د فیسبوک، ګوګل او ټویټبر ټولنیزو شبکو چارواکي وايي دوی ته د حکومتونو او نورو عادي کارکوونکو غوښتنې او شکایتونه یو ډول دي، خو که د حکومتونو غوښتنې هغه وخت ډېر ارزښت لري چې د محکمې پرېکړه ورسره وي. د شبکو چارواکي وايي ډېره هغه خبرې، ویډیوګانې، تصویرونه او معلومات ړنګوي چې د دوی د داخلي تګلارو خلاف وي. دوی د خپل دغه کار لپاره د محکمې پرېکړه هم نغواړي. د فیسبوک اداره وايي د تشفین فیسبوک پاڼه يې ځکه ړنګه کړه چې په خپلې ټولنې کې يې د "ویرې او ترهې" په خپرولو کې مرسته کړې ده. دغو شبکو د ویرې او ترهې د خپرېدو د مخنیوي لپاره ځانګړي پلانونه او پروګرامونه جوړ کړي دي. ټویټر وايي په خپلې کورنۍ تګلارې کې يې بدلون راوستي دي. د دغې شبکې یوه ویاند وویل اوس ټول هغه پیغامونه او نور اړوند مواد ړنګوي چې آن په غیر مستقیم ډول هم خلکو ته ګواښ پېښوي.